text: Pigen er 17 og vandet er....koldt
  24 juli 2012 kl. 13.29
  Sol og sommer har ramt Danmark. I dag er en rigtig sommerdag med temperaturer over 25 grader. Men badevandet er rekord-koldt.
  Der blev svedt, da TV SYD i eftermiddag besøgte badestranden Albuen ved Vejle Fjord. Ikke mindst af p-vagten, som delte varme girokort ud til badegæsterne, som bare havde smidt bilerne på cykelstien ved den populære badestrand.
  
  Koldeste i 16 år
  Der var også gæster, som soppede i vandet. Men vandtemperaturen er så lav, at det i særdeleshed var en kold dukkert. Faktisk har badevandet aldrig været så koldt i de 16 år, som TV2s vejrcenter har målt det. 
  Bare 16,8 grader i gennemsnit. Den normale gennemsnitstempratur i vandet ligger på 18,6 grader på denne tid af sommeren. 
  Men der er håb forude. Hvis varmen bliver et par dage, kan havtemperaturen stige til mere menneskelige grader. 
  Allerede fra i formiddag var der travlhed ved strandene. For de danskere, der holder ferie herhjemme, har hungret efter at komme til vand. Ritzau TV var således på Amagerstrand ved 10-tiden.
  
  Op til 28 grader onsdag
  Også onsdag bliver varm og tør. Måske helt op til 28 grader i luften. Og i vandet... tjah?
  